**ZLATNA RIBICA**

Sjedim tako jednog jesenskog popodneva na obali Drave, črčkam šibom po pijesku neke hijeroglife. Uživam u tišini i odmaram živce. Razmišljam o sebi, o tome kako sam zapravo nezadovoljna sobom. Čisti sam prosjek… i kako bi bilo da sam drugačija – recimo, ljepša… pametnija. Uto iznenada začujem kako netko doziva moje ime. Osvrćem se, nigdje nikoga. Pogled mi padne u vodu, a tamo, gle čuda, zlatna ribica. „Viđam te često da ovdje sjediš. Činiš mi se dobra duša pa pomislim, hajde da joj ispunim tri želje.“ Zbunim se. Gledam ju s nevjericom. „A može jedna po jedna?… Ne bi tri najedanput, nekako se ne volim zaletat.“ „Ma, nema frke, samo kaži, draga…“ „Pa, htjela bih biti najljepša na svijetu.“ A to za ribicu čas posla. Dok si reko keks.

Dođem kući, moji se ništa ne čude. Pa to sam ja, njihova kći, oni bi me voljeli kakva god da sam… a nisu svi roditelji takvi. Stanem pred ogledalo. „Ogledalo, ogledalce moje, najljepša na svijetu ko je?“ Ma, ne mora mi ni kazat, znam ko je. Stvarno sam savršena, ne mogu se načudit svojoj ljepoti. „Eh, ribice“, pomislim, „ svaka ti čast, sićušna si, nema te čovjek šta vidit, al činiš čuda.“

Sutradan u školi – cure mi zavidne, spletkare, ogovaraju me. Pristojni dečki bulje u mene, ne usude se sa mnom ni razgovarat, fakini me vuku za kosu, guraju me, podmeću nogu i uživaju u svom medvjeđem udvaranju. Nastavnici komentiraju: „Lepa je, udaće se za nogometaša.“ Svi misle da sam lijepa glupača. Čak se i moja najbolja prijateljica više ne druži sa mnom, samo nešto tajno šuška s najvećim zlobnicama u školi. Život mi postane pakao. Izdržim tako nekoliko dana i odjurim očajna do Drave. A ribica pred mene: „Čekala sam te, draga.“ Ja promucam: „Može druga želja?“ „Kaži, slušam i ostvarujem.“ „Pa, ja bih da sam… najpametnija na svijetu.“ A to za ribicu čas posla. Dok si reko keks.

Dođem kući, moji se ništa ne čude. Pa to sam ja, njihova kći, oni bi me voljeli kakva god da sam… a nisu svi roditelji takvi. Uzimam sa stola svoje bilježnice – iz matematike, fizike, kemije i tako redom – sve razumijem, sve što mi ranije nikako nije išlo u glavu, otvaram na internetu stranice s najtežim, nerješivim zadatcima – sve kužim, rješavam od prve. Divim se sama sebi – mojoj pameti nema kraja. „Pa ja sam genijalka!“ povičem ushićena. „Eh, ribice“, pomislim, „svaka ti čast, sićušna si, nema te čovjek šta vidit, al činiš čuda.“

Sutradan u školi – cure mi zavidne, spletkare, ogovaraju me, pristojni dečki bulje u mene, ne usude se sa mnom ni razgovarat, fakini me vuku za kosu, guraju me, podmeću nogu i uživaju što maltretiraju pametniju od sebe. Svi govore da sam štreberica, frik i još kojekakva pogrdna imena. A nastavnici… dive mi se, hvale se naokolo mojom pameću, ali baš i ne vole da je netko pametniji od njih. Život mi postane pakao. Izdržim tako nekoliko dana i odjurim očajna do Drave. A ribica pred mene: „Čekala sam te, draga.“ A ja promucam: „Može treća želja?“ „ Kaži, slušam i ostvarujem.“ „ Pa ja bih… da budem ista onakva kakva sam bila i prije, tako sam navikla i tako se najbolje snalazim u životu.“ A to za ribicu čas posla. Dok si reko keks.

I odem zadovoljna kući, moji se ništa ne čude. Pa to sam ja, njihova kći, oni bi me voljeli kakva god da sam… a nisu svi roditelji takvi. A u školi sve ko i prije… O tome vam nemam što posebno pričati. Opet sam čisti prosjek, ali zadovoljna sam.

Silva Vidaković-Romanić, prof.

Objavljeno u Donjem Miholjcu 15. 12. 2017.